Kokaïen in skiboot: Valke soek nog 'n verdagte | Netwerk24
20 Junie 2021 16:27
Die Valke is op soek na Ahmad Isa.
Die Valke se narkotika-eenheid (Saneb) is op soek na 'n 41-jarige man weens sy beweerde betrokkenheid by 'n dwelmsindikaat in Suid-Afrika wat groot hoeveelhede kokaïen stoor en uitvoer.
Ahmad Isa (41) was vermoedelik betrokke by die voorval waarin sowat R400 miljoen se kokaïen in 'n skiboot ontdek is.
Niel Pieter van Zyl (39) is op 2 Junie op die N1-hoofweg in Pretoria vasgetrek waar hy na bewering die skiboot met sy bakkie gesleep het, en het op 4 Junie die eerste keer in die hof verskyn.
Die Valke sê in 'n verklaring 'n lasbrief is op 9 Junie vir Isa se inhegtenisneming uitgereik. Interpol het ook 'n rooi kennisgewing vir sy arrestasie in Antwerpen, België, uitgereik.
Hy staan ook as "Pardilov Ariel" en "Micky Paki" bekend en is laas in Kampsbaai, Kaapstad, gesien.
'n Skets van Ahmad Isa, wat deur die Valke gesoek word.
"Hy is moontlik gewapen en word as gevaarlik beskou. Hy het op 12 Junie 'n wettige inhegtenisneming by sy huis in Kaapstad vrygespring toe drie van sy medepligtiges vasgestrek is," lui die verklaring.
Rafiek Baderoen (44), Rashied Baderoen (48) en Michael Norman (38) is toe in hegtenis geneem. Hulle is onder swaar polisiebewaking na Gauteng gebring en verskyn Maandag weer saam met Van Zyl in die landdroshof in Pretoria.